Nokꞌo Jesúsbara kꞌawuasia fariseorãbara ũrĩsidꞌata zhãrãba mawũãbʉdata: Jesúsbara zhãrã audre jʉre buru kꞌoekua nʉmʉã Juan kꞌãñabara.
Mawũãsidꞌa Jesúsbara zhãrã buru kꞌoekua nʉmʉ ẽãta, awuarabʉrʉ zhãrã buru kꞌoe duanasia izha jʉrʉkuadꞌabʉrʉ.
Fariseorã bĩ ẽã bꞌeta kꞌawuape Judea druadꞌebara wãbʉrʉta, wakusa wãsia Galilea druaedꞌa.
Maʉ̃nerã berabꞌariita bara basia Samaria druadꞌe.
Aramaʉ̃ne zesia pʉwʉrʉ Samaria druadꞌebemata Sicar abadaidꞌu, mama kꞌaita bꞌasia Jacobo bꞌadꞌaba druata diadꞌata zhi warra Joséa.
Mama bꞌasia poso Jacobodꞌeta. Mawũẽ Jesúra odꞌe mapoea zebʉrʉba jewedꞌasia poso kꞌaita. Maʉ̃nerã nʉmasia ʉ̃matipa badea.
Maʉ̃ne wũẽrãta Samariadꞌebemata zesia baniã juedꞌe, mawũẽ Jesúsbara mawũãsia: Baniã mʉã doita diadua.
Maʉ̃ẽna izha jʉrʉkuadꞌara pʉwʉrʉedꞌa wãsidꞌa kꞌãrẽ kꞌoita edadꞌe.
Mawũãĩ wũẽrã Samariadꞌebemabara mawũãsia: ¿Bʉra judíota sãwũã baniã doita mʉãã widꞌibʉrʉ, maʉ̃ne mʉrã wũẽrã Samariadꞌebemata bꞌʉ ẽka? Mawũãsia judíorã Samariadꞌebema bawara zhi biata duanu ẽbaera.
Mawũãĩ Jesúsbara panaʉ̃ mawũãsia: Daizezeba dia bꞌʉdꞌebemata sãwũãta bʉa kꞌawuara, kꞌaiba baniã mʉã doita diadua abʉrʉta bʉa kꞌawuara, bʉara baniã widꞌikꞌausia, mobedꞌeba mʉãrã diakꞌausia baniã dazhi bꞌabi bꞌʉta.
Mawũãĩ wũẽrãbara mawũãsia: Nokꞌó, bʉara kꞌãrẽba jueira ne ẽã, maʉ̃ne posora eidꞌua. ¿Mawũẽ bʉara sãmabemata erubꞌʉ baniã dazhi bꞌabi bꞌʉra?
¿Mobera bʉra audre zhi zromakꞌa zõrã dazhirãta Jacobo kꞌãñabara? Naʉ̃ posora izhara daiita ãmaẽsia, naʉ̃ta do bazhidꞌa izha, zhi warrarãba, izhi pakꞌarãba.
Mawũãĩ Jesúsbara panaʉ̃ mawũãsia: Naʉ̃ baniãta dobʉrʉra wakusa obisiaya.
Mawũãmina baniã mʉã diabʉrʉta dobʉrʉra obisiakꞌa baya, awuarabʉrʉ baniã mʉã diabʉrʉra izhidꞌe drʉ nʉmaña Daizeze ũme bꞌai jõ ẽãta.
Mawũãĩ wũẽrãbara mawũãsia: Nokꞌó, mʉãã diadua maʉ̃ baniãta, mʉ obisia ẽbaita, miã nama juedꞌe ze ẽbaita.
Mawũãĩ Jesúsbara mawũãsia: Bʉzhi kĩmata trʉ̃ne wãrũã, mobe zeudua naĩnu.
Mawũãĩ wũẽrãbara panaʉ̃ mawũãsia: Mʉrã kĩma ne ẽã. Mawũãĩ Jesúsbara mawũãsia: Bʉara bia jarabʉrʉa bʉra kĩma ne ẽã abʉrʉbara.
Bʉara kĩma edama juesoma bꞌʉa, idꞌi erubꞌʉsidꞌa bʉ kĩma ẽã, mawũẽ bʉa mawũã jarabʉrʉra wãrĩnuã.
Mawũãĩ wũẽrãbara mawũãsia: Nokꞌó, mʉma bʉra Daizezeba bedꞌeata jarabibaria.
Dai zhibarirãbara Daizezera ibia jara bꞌeasia naʉ̃ kꞌatumane, maʉ̃ne marãbara jara bꞌea Daizezera Jerusalénnebʉrʉ ibia jaradꞌai barata.
Mawũãĩ Jesúsbara mawũãsia: Mʉã za jaraita ĩjãrũã, ewarita zeya, maʉ̃nerã marãbara naʉ̃ kꞌatumane miã Jerusalénne ibia jaradꞌa ẽã Daizezera.
Marãbara Daizezera ibia jara bꞌeta izhidꞌebema sãwũãta kꞌawuadꞌa ẽã, daibara Daizezera ibia jara bꞌea izhidꞌebema sãwũãta kꞌawua bꞌeta, zhãrã Ẽdrʉbigaira uruba judíorãneba.
Mawũãmina ewarita zeya, maʉ̃ ewarira ya arabasia, mawũẽ Daizeze wãrĩnu ibia jara bꞌebara Jawurebiadꞌeba wãrĩnu ibia jaradꞌaya, Daizezebara krĩña bꞌʉa izhira mawũã ibia jaradꞌaita.
Daizezera Jawurea, mawũẽ izhita ibia jara bꞌebara Jawurebiadꞌeba wãrĩnu ibia jaradꞌaidꞌe bꞌʉa.
Mawũãĩ wũẽrãbara mawũãsia: Mʉã kꞌawua bꞌʉa zhãrã Ẽdrʉbiira zeita, izhi zebʉrʉdꞌera daia bia jarakꞌaya ne jõma.
Mawũãĩ Jesúsbara mawũãsia: Mʉta izhia, mʉãta bʉ ũme bedꞌea kꞌobꞌʉa.
Maʉ̃ne izha jʉrʉkuadꞌara zesidꞌa, mawũẽ bia akʉdruasidꞌa wũẽrã ũme bedꞌea kꞌobꞌʉba, mawũãmina miõba widꞌidꞌa ẽbasia kꞌãrẽta widꞌi bꞌʉra, o maʉ̃ wũẽrã ũme kꞌãrẽ ʉ̃rʉ̃ bedꞌea kꞌobꞌʉra.
Wũẽrãbara zokꞌo izhidꞌera ãmaẽpe wãsia pʉwʉrʉedꞌa, mobe zhãrã bꞌea mawũãsia:
Ũmakĩrãta akʉdꞌe zeudua, jõma jarabʉrʉa mʉã kꞌãrẽ odꞌata. ¿Kꞌãgʉra zhãrã Ẽdrʉbii ẽka?
Mawũãĩ pʉwʉrʉdꞌebara wãsidꞌa, aramaʉ̃ne zesidꞌa Jesúsma.
Maʉ̃ẽna izha jʉrʉkuadꞌabara ibiadꞌe jara mawũãsidꞌa: Miã Ũrãgꞌabari, nekꞌorua.
Mawũãnaĩ izhara mawũãsia: Mʉãrã zhikota kꞌoita erubꞌʉa marãba kꞌawuadꞌa ẽãta.
Mawũãĩ izha jʉrʉkuadꞌabara ãzhirãĩnu mawũãsidꞌa: ¿Iabꞌaʉba zhikota wesi ẽka?
Maʉ̃ne Jesúsbara mawũãsia: Mʉ zhikora mʉãrã mʉ zokꞌadꞌaba krĩñata oibara, aramaʉ̃ne izha kꞌãrẽ obi nʉmʉkꞌãrĩta jõbiibara.
¿Ne udꞌapeadꞌata bꞌʉaira marãbara jedꞌekꞌo kĩmarẽ wãẽã nʉmʉã abada ẽka? Mawũãmina mʉã marãã jaraya: Ne bꞌʉaita akʉdꞌai kĩrãkꞌa akaudua druadꞌe zhãrã bꞌeta, ya mʉnebemata ĩjãĩta nʉmeã.
Ne bꞌʉa nʉmʉbara ne jida bꞌʉa, aramaʉ̃ kĩrãkꞌa nʉmʉbara jara bꞌʉa mʉnebemata ĩjãnamarẽã Daizeze ũme bꞌai jõ ẽãnebemata, mawũẽ ne ubarita ne bꞌʉabari ũme sobiabada kĩrãkꞌa bꞌʉa.
Maʉ̃ẽnabemata jarabadara wãrĩnuta mawũã bꞌʉa: Abꞌara zhi ubaria, waya dewarabemata zhi bꞌʉabaria.
Aramaʉ̃ kĩrãkꞌa mʉã marã zokꞌasia awʉrʉrãba jaradꞌapeadꞌa maẽ marãneba ĩjãnamarẽã, aramaʉ̃ne awʉrʉrãba jaradꞌapeadꞌa maẽ marãneba ĩjã tupudꞌea.
Samaria bidꞌarã maʉ̃ pʉwʉrʉdꞌe bꞌebara bioba Jesúsdꞌebema ĩjãsidꞌa, maʉ̃ẽnabema wũẽrãba mawũãsia: Kꞌãʉ̃bara mʉãã jarasia mʉã kꞌãrẽ odꞌata jõma.
Maʉ̃neba Samaria bidꞌarã Jesúsma zedꞌape zuburia bedꞌeasidꞌa ãzhi bawara bꞌemarẽã, mawũẽ mama bꞌesia ewari ũme.
Aramaʉ̃ne ãmaña bioba ĩjãsidꞌa bedꞌeata izha jarabʉrʉta ũrĩbʉdaba.
Maʉ̃nerã wũẽrãã mawũãsidꞌa: Daibara ĩjã kꞌopanʉ ẽã bari bʉa jarabʉrʉdꞌeba, awuarabʉrʉ izhi bedꞌeara jipa daiba ũrĩbʉda, mawũẽ kꞌawuabʉda naʉ̃ wãrĩnu ẽjũãne zhãrã bꞌeta Ẽdrʉbiita.